text: Politi undersøger, om DF-politiker brugte ulovlig tvang
  02 juni 2017 kl. 12.13
  EU-parlamentariker Jørn Dohrmann fra Vamdrup bliver undersøgt af politiet for mulig brug af ulovlig tvang.
  Sagen drejer sig om en tv-fotograf, som filmede ind over Jørn Dohrmanns marker. DF-politikeren blev så vred, at han tiltvang sig kameraet og tog hukommelseskortet ud. Fotografen blev efterfølgende undersøgt på skadestuen på sygehuset i Kolding.
  Det er Sydøstjyllands Politi, som efterforsker sagen, som går tilbage til 3. maj. Fotografen er fra Nordisk Film, og optagelserne skal bruges til et dokumentarprogram med titlen: DF og de skjulte bilag, skriver Politiken.
  Jørn Dohrmann skal angiveligt være kørt hent til fotografen og han har erkendt, at han tog kameraet fra fotografen.
  - Når de kommer uanmeldt, går ind på privat grund og filmer mit hus, så trækker jeg en streg i sandet, udtalte han til Ekstra Bladet.
  Politiet blev efterfølgende tilkaldt og fik udleveret kameraet, da de opsøgte Dohrmann på hans adresse.
  Politifolkene måtte dog opsøge ham endnu en gang, da det viste sig, at politikeren havde dog pillet hukommelseskortet med optagelserne ud af kameraet.
  Vicepolitiinspektør Peter Balsgaard Nielsen fra Sydøstjyllands Politi vil ikke gå i detaljer med sagens håndtering og efterforskningens varighed.
  - Jeg kan bekræfte, at vi har en sag, og at vi arbejder med den, siger han til Politiken.
  Jørn Dohrmann, DF, Vamdrup, til Ekstra Bladet.: "Når de kommer uanmeldt, går ind på privat grund og filmer mit hus, så trækker jeg en streg i sandet."
  Ritzau har forsøgt at få en kommentar fra Jørn Dohrmann.
  Over for Ekstra Bladet, som beskrev sagen, da den blev anmeldt i maj, har EU-parlamentarikeren erkendt, at han tog kameraet fra fotografen.
   Gruppeformand Peter Skaarup (DF) har vendt sagen med Jørn Dohrmann, fortæller han til Politiken.
   - Det er svært at svare på, hvad der er foregået, når man ikke selv har været til stede, siger han.
  